เอกชัย ยื่นเอกสาร-แป้ง ร้อง กกต. ถอนสมาชิกภาพ ส.ส. ธรรมนัส ปมยาเสพติด
เอกชัย หงส์กังวาน และอดีตผู้สมัคร ส.ส. พรรคไทยศรีวิไลย์ยื่นคำร้องขอ กกต. ส่งเรื่องให้ศาลรัฐธรรมนูญมีคำสั่งเพิกถอนสมาชิกภาพ ส.ส. จาก ร.อ.ธรรมนัส พรหมเผ่า กรณีคำพิพากษาศาลอุทธรณ์ออสเตรเลียคดียาเสพติด ชี้ ไม่พบว่าธรรมนัสปฏิเสธขนยา แถมพกแป้งมันมาให้ กกต. ล้อเรื่องคำชี้แจงในสภา3 มี.ค. 2563 ที่สำนักงานคณะกรรมการการเลือกตั้ง (กกต.) เอกชัย หงส์กังวาน นักกิจกรรมทางการเมืองและสิรวิทย์ ช่วงเสน อดีตผู้สมัคร ส.ส. พรรคไทยศรีวิไลย์ เข้ายื่นคำร้องขอให้ กกต. เพิกถอนสมาชิกภาพความเป็น ส.ส. ของ ร.อ.ธรรมนัส พรหมเผ่า รัฐมนตรีช่วยว่าการ (รมช.) กระทรวงเกษตรและสหกรณ์ ส.ส. เขต 1 จ.พะเยา พรรคพลังประชารัฐ โดยส่งหลักฐานเป็นคำพิพากษาศาลออสเตรเลียกรณีคดียาเสพติดเอกชัยกล่าวว่า กกต. ควรพิจารณา และมีมติเสนอให้ศาลรัฐธรรมนูญสั่งเพิกถอนนมาชิกภาพ ส.ส. ของธรรมนัส ด้วยตามคำพิพากษาศาลอุทธรณ์ออสเตรเลีย หมายเลข 60449/94 และ 60434/94 พิพากษาจำคุกธรรมนัสฐานนำเข้าและค้ายาเสพติดเป็นเวลา 6 ปี ซึ่งโทษดังกล่าวทำให้มีลักษณะต้องห้ามในการดำรงตำแหน่ง ส.ส. ตามมารา 98 (10) ตามรัฐธรรมนูญ ห้ามบุคคลที่เคยต้องคำพิพากษาอันถึงที่สุดตามกฎหมายว่าด้วยยาเสพติด ในความผิดฐานเป็นผู้ผลิต นำเข้า ส่งออก หรือผู้ค้า ใช้สิทธิสมัครรับเลือกตั้งเป็น ส.ส. และเรื่องนี้เป็นเรื่องสำคัญที่มีผลต่อความเชื่อมั่นของประชาชนที่มีต่อ กกต.เอกชัยยังกล่าวว่า ในเนื้อหาคำพิพากษาอุทธรณ์นั้นอยู่บนประเด็นที่ว่า ธรรมนัสได้สารภาพในศาลชั้นต้น ที่ศาลสั่งจำคุกชาวออสเตรเลีย 2 คน คนละ 2 ปีครึ่ง ส่วนคนไทย 2 คน ศาลจำคุก 6 ปี การอุทธรณ์เป็นการอุทธรณ์แค่ว่าโทษของคนไทยสูงกว่าคนออสเตรเลีย จึงขอให้ลดโทษ ในคำพิพากษาอุทธรณ์ไม่มีพูดถึงว่าธรรมนัสปฏิเสธไม่ได้นำเข้าเฮโรอีน ซึ่งถ้าเป็นอย่างนี้ ส่วนตัวก็มองว่าธรรมนัสยอมรับส่วนประเด็นที่รัฐบาลเคยบอกกฎหมายออสเตรเลียไม่สามารถใช้บังคับกันได้ เอกชัยกล่าวว่า คำวินิจฉัยของคณะกรรมการกฤษฎีกาเคยมีความเห็นในคดีอื่นกรณีต้องโทษจากต่างประเทศ ว่าไทยมีอธิปไตยของตัวเอง ไม่ต้องฟังคำพิพากษาของประเทศอื่น ซึ่งส่วนตัวมองว่าเป็นเพียงความเห็นทางกฎหมาย ไม่ใช่คำพิพากษา จึงอยากให้ กกต. ส่งเรื่องให้ศาลรัฐธรรมนูญวินิจฉัย เพราะเป็นศาล ไม่ใช่ที่ปรึกษาเหมือนกฤษฎีกานอกจากนั้น เอกชัยยังนำแป้งมันมามอบให้ กกต. อีก 1 ถุง สืบเนื่องจากข้อชี้แจงของธรรมนัสว่าที่ถูกจับกุมครั้งนั้นไม่ใช่เฮโรอีน แต่เป็นแป้ง เอกชัยยังกล่าวด้วยว่า กกต. จะเอาแป้งมันไปทำอะไรกินก็ได้อนึ่ง ตั้งแต่ได้รับเลือกตั้งเป็น ส.ส. ธรรมนัสถูกครหาในประเด็นการได้รับโทษจำคุกที่ออสเตรเลียในคดียาเสพติดมาโดยตลอด เมื่อเดือน ก.ย. 2562 หนังสือพิมพ์ซิดนีย์มอร์นิงเฮรัลด์(The Sydney Morning Herald)ของออสเตรเลีย ได้ตีพิมพ์รายงานลงในเว็บไซต์ข่าวชื่อ From sinister to minister: politicians drug trafficking jail time revealed ระบุว่าธรรมนัส (หรือ มนัส ในช่วงที่เกิดเหตุ) เคยถูกศาลออสเตรเลียตัดสินจำคุก 6 ปีในปี 2536ในข้อหาร่วมกันลักลอบขนเฮโรอีนเข้าประเทศที่มา: 
เอกชัย หงส์กังวาน และอดีตผู้สมัคร ส.ส. พรรคไทยศรีวิไลย์ ยื่นคำร้องขอ กกต. ส่งเรื่องให้ศาลรัฐธรรมนูญมีคำสั่งเพิกถอนสมาชิกภาพ ส.ส. จาก ร.อ.ธรรมนัส พรหมเผ่า
ธรรมนัส พรหมเผ่า,เอกชัย หงส์กังวาน,สิรวิทย์ ช่วงเสน,ยาเสพติด,เฮโรอีน